Executivul a adoptat, joi, hotărârea de Guvern privind alocarea unor sume din Fondul de rezervă bugetară la dispoziţia Guvernului, prevăzut în bugetul de stat pe anul 2024, pentru suplimentarea bugetului Ministerului Investiţiilor şi Proiectelor Europene. Astfel, Guvernul a aprobat suplimentarea bugetului MIPE, cu suma de totală de 300 milioane lei, din Fondul de rezervă bugetară al Guvernului, pe anul 2024, relatează News.ro.
Banii reprezintă credite de angajament şi credite bugetare şi sunt alocaţi astfel:
- 122,614 milioane lei, pentru asigurarea finanţării de la bugetul de stat a cererilor de plată/rambursare către beneficiarii Programului Operaţional Regional.
- 150 milioane lei pentru asigurarea finanţării de la bugetul de stat a cererilor de plată/rambursare către beneficiarii Programului Operaţional Infrastructură Mare.
- 24,6 milioane lei acoperirea finanţării cheltuielilor stabilite prin hotărâre judecătorească rămasă definitivă şi irevocabilă, pentru care a fost instituită poprire pe conturile de cheltuieli bugetare deschise Ministerului Investiţiilor şi Proiectelor Europene
- 2,786 milioane lei pentru plata cheltuielilor stabilite prin hotărâre judecătorească rămasă definitivă şi irevocabilă, cu titlu de despăgubiri.